钦定古今图书集成/明伦汇编/闺媛典/第220卷 > 于氏女
## 钦定古今图书集成/明伦汇编/闺媛典/第220卷 > 于氏女

按《镇江府志》：“于氏女，金坛人。幼端默，事父母婉顺，许
贺鼎为继室。鼎备兵宣府，以谗系，恐不测，寄书与其
兄华玉辞婚。女愤曰：‘以患难而弃之，诚非人。鼎父孟
岩以子系，忧悸成疾，无他子孙侍养，女请于父曰：‘太
公老，无壮子在侧，请归贺氏’。父怜而许之，鼎在狱不
知也。已而得释，病不起，讣至，举家号恸。女曰：‘贺公调
男子以谗忧死，死固为国，哭之何益’’！”公调者，鼎字也。
乃请以小宗子庭为鼎后，发丧持家，内外斩斩。鼎父
年八十馀，卧枕席不起，每呻吟，辄呼新妇。女跪床下，
抚其痛，为傅药。家人窃相谓曰：“太公得新妇乃如女。”
年四十一殁。在贺家二十馀年，未尝一施膏沐。